היכונו לארועי פורים : "פסטי-פורים 2008"
קרנבל פורימי ענק לכל המשפחה בטיילת לואי - מרכז הכרמל ביום שישי 21.3.08 בשעות 10.00 – 16.00. לאורך הטיילת מתחמים רבים ומגוונים.
ב"מתחם הקרקס" - יתקיימו סדנאות הליכה על קביים בליווי הדרכה. סדנת ג'אגלינג, הזדמנות להתנסות באמנות הלהטוטנות, סדנאות הליכה על חבל ועוד.
ב"מתחם הג'ימבורי" – מתחם פעילויות והפעלות לילדי גני הילדים, בריכת כדורים גדולה, מגלשות וחביות ספוג, מגלשת מיני סלייד ועוד אטרקציות.
ב"מתחם השוק" – מתחם ססגוני, עשיר ומגוון של דוכני שוק פורים דוכני הפעלה: קליעה למטרה השחלת טבעות, מעגל החשמל, הפל פחית ועוד - פרסים למשתתפים.
ב"מתחם המציאות המדומה" - יתקיימו משחקי ספורט טניס אגרוף, גולף וירטואלי, באולינג וירטואלי, כדורגל, כדורסל, WWE ועוד משחקים המתאימים לכל הגילאים.
מתחם כלי הקשה – על מחצלות בדשא יפוזרו כלי הקשה שונים, מדריכים יארגנו מופעי אימפרוביזציה של הקהל.
"חגיגה ברזילאית" - קבוצת בטוקדה אמאזונס המורכבת מ - 23 מוזיקאים ורקדנים במיטב המקצב הברזילאי בריקודים ובתלבושות. לטינו ביט – מופע ריקודי סלסלה מרהיב בשיתוף הקהל ולקצב צלילי מוסיקה לטינית.
במוזיאון העיר חיפה – "מסיכה ומאניה" תערוכה בינלאומית של 120 מסכות מחו"ל במוזיאון העיר חיפה [שדרות בן גוריון 11] שבמושבה הגרמנית תוצג התערוכה "מסיכה ומאניה" – תערוכת מסיכות מקוריות ממקסיקו, אשר לוקטו בפסטיבלים עממיים. המסיכות מתארות בני אדם, שדים, יצורים מופלאים, בני אנוש למחצה, בעלי חיים דמיוניים ועוד. תערוכת המסכות מושאלת מאוסף מוזיאון MAAOA ממרסיי .
במרכז פנורמה תערוכת מסיכות של אמנים מכל הארץ ושל תלמידי בית ספר אינשטיין חיפה, הפעלות ופעילויות פורים לילדים.
בסינמטק חיפה רוקולנוע מיוחד לפורים: "רוק & צחוק "בסינמטק חיפה, מרכז הכרמל, שד' הנשיא 142, חיפה שישי, 21/3/08, בשעה 22:00 . על המסך יוקרנו קליפים, אנימציות וקטעי הומור. מיוחד לפורים! שטויות והפתעות! נא לבוא בתחפושות!!! כרטסים בקופת הסינמטק – 04-8353529.
פורים במדעטק – "מסיכות מתעתעות", מגוון פעילויות, מוסיקה ושעשועים במוזיאון הלאומי למדע בפורים שחל בתאריכים 22 – 21 במרץ 2008.
איפורים – מעבדה להכנת מוצרי איפור לפורים.
מהיום ניתן לבצע חיפוש ספרים בספריות העירוניות דרך אתר האינטרנט העירוני – www.haifa.muni.il . הכניסה דרך "אירועים ותרבות" ולאחר מכן "ספריות עירוניות". את החיפוש ניתן לבצע בעברית, אנגלית, רוסית, גרמנית וצרפתית. החיפוש מאפשר "חיפוש פשוט" וכן "חיפוש מורכב".
לאחר איתור הספר ניתן לראות את מיקומו בסניף הרלוונטי וכן את סטטוס השאלתו. אם הספר מושאל ניתן להזמינו טלפונית מהסניף בו נמצא הספר.
בספריית פבזנר, רחוב פבזנר 54 : אינטרנט אלחוטי, בנוסף לעמדות האינטרנט הקיימות בספריה לקהל הרחב, כל אדם יכול להגיע עם מחשב נייד ולגלוש באינטרנט ובחינם. בקרוב שירות זה יופיע בשלוש ספריות נוספות.
בספריות פבזנר, יד לבנים, קרית שפרינצק, בית נגלר ובית היינה ישנן פינות מולטימדיה בהן ילדים יכולים לשחק במשחקי מחשב ולגלוש באינטרנט. כן מתקיימות שעות סיפור. לפרטים נוספים בואו לבקר באתר "ספריות עירוניות".
במסגרת ההכנות לשינויים בהסדרי ובכווני התנועה בשכונת הדר [17.3.08] מחליפה העירייה בימים אלה רמזורים ב - 9 צמתים במתחם הרחובות הרצל-הנביאים-החלוץ-בלפור-ביאליק.
בין הצמתים, צומת הרחובות הרצל - בלפור בו הותקן רמזור בשנת 1949 הרמזור הראשון בחיפה שהוגדר "כניסיון ראשון בארץ". הפעלת הרמזור וכשמו באותם ימים "מנגנון אור אוטומטי לכוון תנועה" בצומת הרצל החלוץ היוותה סנסציה. רבים באו לחזות בפלא הטכנולוגי ולקבל הדרכה שניתנה ע"י העירייה ומשטרת התנועה על "כללי ההתנהגות במנגנון האוטומטי לכוון תנועה".
במהלך השנה הקרובה יוחלפו 20 רמזורים נוספים לאורך מסלול המטרונית בשדרות המגינים, בן- גוריון, ההסתדרות והגיבורים. כיום מותקנים בחיפה רמזורים ב - 150 צמתים מהם כ- 95% מחוברים למרכז בקרת הרמזורים ממנו ניתן לשלוט על משך המופעים בכל רמזור, דיווח על תקלות והתאמת הפעילות באירועים חריגים.
ראש העיר יונה יהב, הקונסול הכללי של רוסיה בחיפה קובל וסילי וכ – 300 תושבי חיפה והסביבה, יוצאי סנט פטרסבורג, בהם וותיקי הלוחמים בנאצים השתתפו השבוע בקבלת פנים חגיגית שנערכה באולם מועצת עיריית חיפה לציון 64 שנה להסרת המצור מעל לעיר סנט פטרסבורג.
בקבלת הפנים הוקרנו פרקים מהסרט הדוקומנטארי "האמת על המצור על לנינגרד" של הבמאי הרוסי אוצ'יטל, המתאר גבורת תושבי לנינגרד והקרבות בהם מתו למעלה ממיליון איש ברעב, בקור ומההפצצות האוויריות. הסרת המצור מהעיר בינואר 1944 היה לאחת מנקודות המפנה העיקריות במלחמת העולם השנייה.
ראש העיר יונה יהב אמר כי : "קרבות ההגנה אותם ניהלו תושבי סנט פטסבורוג בהם יהודים רבים מהווים עד היום סמל לעוצמה, אומץ לב ונחישות באחת השעות הקשות של ההיסטוריה האנושית. היטלר קבע תאריך למצעד הניצחון לציון כיבוש העיר, אך הודות לעמידתם האיתנה של תושבי העיר מצעד זה לא התקיים מעולם".
אזכרה במלאת 25 שנה לטביעת האניה ה"מצדה"
האניה "מצדה" בפיקודו של רב חובל גרא לוין, הפליגה מאשדוד לבולטימור, עם מטען מלא של אשלג. מיום הפלגתה פקד אותה ים סוער, ב-8 במרץ, בשעה עשר ושמונה דקות, כ 96- מיל דרומית לאי ברמודה, לאחר לילה סוער במיוחד טבעה האנייה.
עשרים וארבעה מאנשי הצוות, כולל רב החובל, נספו. האנייה טבעה כתוצאה מחדירת מי-ים אל שלושת מחסני המטען הקדמיים. קרוב לודאי כתוצאה מסדק בתחתית האנייה או כתוצאה מעקירת צינורות אוורור בקדמת האנייה.
בעקבות קריאת המצוקה של האנייה, הוזנק מטוס של צי ארה"ב, המטוס דווח על הנעשה וכיוון את אניות אשר חשו למקום. מטוס נוסף השליך רפסודות מתנפחות נוספות. בפעולות הצלה השתתפו ארבע אניות סוחר.
עשרה אנשי צוות ואשתו של האלחוטאי דוד שטייר, מלי (מלכה), ניצלו. עשר גופות נוספות נמשו מהים.
השבוע מלאו 25 שנים לטביעת האניה ובאתר ההנצחה שברמת הדר התקיימה אזכרה לזכרם של הימאים שטבעו באסון. באזכרה השתתפו חלק מהניצולים בני משפחות הנספים וסגן ומ"מ ראש העיר חיפה צבי דהרי שהניח זר.
אפרים כהן צויין כנהג זהיר זו השנה ה – 14 ברציפות, בטקס השנתי בו הוענקו תעודות הוקרה ופרסים כספיים ל – 63 מנהגי העירייה שלא ביצעו כל תאונה ברכב עירוני במהלך שנות עבודתם.
אפריים כהן החל בעבודתו בעיריית חיפה בשנת 1979 לאחר שעבד שנים רבות כנהג תובלה וכאזרח עובד צה"ל. אפרים עובד באגף התברואה במחלקת התובלה כנהג משאית דחס [בלשון העם – "אוטו זבל"] המשאית מפנה ביום 14 טון אשפה בצוות של 4 אנשים.
אפרים וצוותו עובדים באזור הכרמל בו רבה התנועה וצפיפות כלי הרכב במיוחד באיזורי בהם קיימת מצוקת חנייה גדולה. יום עבודתו מתחיל בכל בוקר בשעה 5 ומסתיים בשעות הצהריים המאוחרות. אפריים לא היה מעורב מעולם בתאונה [ונאחל לו כי ימשיך בכך] והוא ממליץ לנהגים "לצבור" טרם יציאתם לכביש סבלנות ואורך רוח.
אפרים כהן בן 63 מתגורר בטירת הכרמל, נשוי + שלושה בנים נשואים וארבעה נכדים. אפרים אמר כי ישתמש בכספי הפרס לקנות מתנות לרעייתו וילדיו לקראת הפסח הקרב.
תלמידי בית הספר בסמ"ת לומדים שיעורי שחמט החל מכיתה ז', כחלק ממערכת השעות הפורמאלית של בית הספר, המצטיינים משתתפים בפעילות נבחרת בית הספר.
במסגרת השיעורים, לומדים התלמידים את חוקי השחמט, פותרים תרגילים שמטרתם פיתוח חשיבה אסטרטגית ולוגית, יכולות סבלנות ואורח רוח, תכנון לטווח ארוך ועוד. התכנית זוכה להצלחה רבה אף לאחר שעות הלימודים ובאה לידי ביטוי באימונים פרטניים וקבוצתיים רבים, בעיקר לקראת תחרויות ואליפויות.
מאמנת הנבחרת לובה מטייב, הייתה אף היא אלופת שחמט בברית המועצות, וזכתה בפרס כמאמנת מצטיינת מטעם התאחדות הספורט בישראל.בתחרות שהתקיימה השנה זכו התלמידים חן אלתרמן, מטי פלדמן, זאב טמניאקוב, ארטום מנקו, פרדמן עמנואל, סטרודובסקי אלכסיי, ברנבאום שאול חן.
יום האישה הבינלאומי 2008 – "נשים פורצות דרך"
יום האישה הבינלאומי צויין בחיפה בהענקת אותות הוקרה מיוחדים לשורה של נשים חיפאיות, המהוות דוגמא בתחומי המדע, המשק והחברה. הטקס אורגן ע"י מועצת הנשים שליד ראש העיר חיפה והתקיים באולם קריגר.
ליאורה בירנהק מרכוס, יו"ר התאחדות התעשיינים בחיפה והצפון ויו"ר לשכת התיאום של הארגונים הכלכליים בחיפה לה העניק את הפרס ראש העיר יונה יהב ועו"ד רחל בן ארי, יו"ר ועד מחוז חיפה של לשכת עורכי הדין שקיבלה את הפרס מידי עו"ד יורי גיא רון יו"ר לשכת עורכי הדין.
אות הוקרה מיוחד הוענק לקהילת "אישה לאישה" שציינה בימים אלה 25 שנים להקמתה. ראש העיר חיפה יונה יהב ברך את הנשים ואמר כי ההישגים המפתיעים אליהן הגיעו יכולים לשמש רף מצוינות לכל הגברים בתחומן.
1100 גמלאים ואזרחים ותיקים במופע "תחת שמי חיפה"
כ – 1100 גמלאים ואזרחים ותיקים השתתפו בחגיגת זמר "תחת שמי חיפה" בהפקת אגף התרבות בעיריית חיפה, במופע הועלו שירים שבמקורם היו שירים רוסיים והולחנו מילים בעברית. מרבית השירים הם שירים בני עשרות רבות של שנים והגמלאים הוזמנו לשיר עם הזמרים.
בין השירים שהושרו : העגורים, טוב ללכת בדרכים, שיר העגלון, קטיושה, רוח מבדרת, דוגית שטה, בואי אמא, עץ תפוח ועוד.
במופע אותו הנחה ששי קשת הופיעו היידי ליפמן, דודו זכאי, אירה ברטמן ויותם כהן, מקהלות "שילובים" ו"שירי לי".